Innlevering av 1.prøve til bachelorprogrammet i skuespillerfag

**Digital innlevering**

Alle kandidater til 1.opptaksprøve til bachelorprogrammet i skuespillerfag på Kunsthøgskolen i Oslo skal levere en self-tape sammen med sin søknad innen søknadsfristen 1.februar 2023. Lenke til videoklippet limes inn i monologskjemaet, som deretter lastes opp i Søknadsweb. Lenken kan vise til YouTube, Vimeo eller annen egnet plattform. Husk at videoen må passordbeskyttes eller være satt til «Skjult». Se for øvrig informasjon på våre nettsider om kriterier for valg av monolog og informasjon om hvordan du søker i Søknadsweb.

**Kriterier for monolog**

Du skal fremføre en kort presentasjon av deg selv og en selvvalgt monolog. Du starter med en ett-minutts presentasjon av deg selv med navn, alder og litt om din bakgrunn. Deretter fremfører du din selvvalgte monolog. Monologen skal vare maks 2,5 minutter og det hele må ikke overstige fire minutter.

Monologen du velger kan være utdrag fra et skuespill eller annet materiale som egner seg for scenisk fremføring. Fremføringen skal være på norsk eller et annet skandinavisk språk, og den kan ikke være på engelsk. Du kan ikke benytte stikkordleser/medspiller til monologen. Det er forventet at du kan teksten utenat.

**Kriterier for filmopptaket**

* Opptaksprøven gjennomføres foran et kamera, gjerne det kamera du har på mobiltelefonen din.
* Under presentasjonen bruker du nærbilde. Når du er ferdig med presentasjonen trekker du deg litt lenger vekk fra kamera slik at juryen kan se deg i halvfigur.
* Opptaket skal være one-take. Det innebærer at du ikke kan redigere mellom flere gjentatte opptak.
* Vi oppfordrer alle kandidater til å forholde seg til kamera som en samtalepartner eller tilhører. Snakk gjerne direkte inn i kamera og definér selv hvem rollen din snakker til.
* Opptaket skal skje innendørs i et nøytralt rom.
* Opptaket skal være av enkel art. Unngå spektakulær lyssetting eller andre tekniske og filmatiske virkemidler.
* Bruk minst mulig rekvisitter og møbler. KHiO låner ikke ut rekvisitter eller sceniske elementer til kandidatene.
* Unngå kostymering.
* Juryen vurderer ikke den tekniske kvaliteten på opptaket, så som lyd og bilde. Men du må sørge for at det er mulig for juryen å høre hva som blir sagt.

*Juryen vurderer altså ikke videoen som sådan, men ser etter dine skuespillerfaglige kvaliteter.*

**Opptakskomiteen legger følgende vurderingskriterier til grunn**

Uttrykksbehov: Viser søkeren et sterkt behov for å uttrykke seg foran kamera? Er det et sterkt engasjement som ligger under? Har søkeren glede av å stå foran et publikum?

Motivasjon: Har søkeren forberedt seg godt? Kan søkeren fremvise et engasjement for den valgte teksten. Er søkeren interessert i den problemstillingen som finnes i monologen?

Forestillingsevne: Viser søkeren oppfinnsomhet og nytenkning i framføringen av monologen?

Scenisk formidlingsevne: Har søkeren evne til å formidle innholdet i den valgte monologen? Er det mulig å forstå hva som er rollens vilje?

Vurderingskriteriene ligger først og fremst i monologen, og med presentasjonen av deg selv ønsker vi å få et bilde av hvem du er når du ikke er i en spillesituasjon.